作者:李涉
標題:濉陽行
內容:黃昏日暮驅羸馬，夜宿濉陽烽火下。此地新經殺戮來，墟落無煙空碎瓦。層冰塞斷隋朝水，一道銀河貫千里。愁心翻覆夢難成，病僕呻吟呼不起。泗水三千招義軍，本是徵戰邀殊勳。十年麾下蓄壯氣，一朝此地為愁人。昨日太陽回照燭，轉見天心重含育。早晚東風的發生，古堤春草年年綠。